ฝ่ามเญิ้ตเวือง เด็กยุคสงคราม สู่ คนรวยสุดในเวียดนาม
ประเทศไทยกับประเทศเวียดนามถือเป็นคู่แข่งทางเศรษฐกิจ ที่ถูกนำมาเปรียบเทียบตลอดระยะเวลาหลายปีที่ผ่านมา..  หากพูดถึงมหาเศรษฐีรวยสุดในประเทศไทย คือ คุณธนินท์ เจียรวนนท์ เจ้าของเครือซีพี ในขณะที่คนรวยสุดในเวียดนามก็คือ ฝ่ามเญิ้ตเวือง (Phạm Nhật Vượng)
9 มี.ค. 2563

ฝ่ามเญิ้ตเวือง เด็กยุคสงคราม สู่ คนรวยสุดในเวียดนาม /โดย ลงทุนแมน
ประเทศไทยกับประเทศเวียดนามถือเป็นคู่แข่งทางเศรษฐกิจ
ที่ถูกนำมาเปรียบเทียบตลอดระยะเวลาหลายปีที่ผ่านมา..
หากพูดถึงมหาเศรษฐีรวยสุดในประเทศไทย คือ คุณธนินท์ เจียรวนนท์ เจ้าของเครือซีพี
ในขณะที่คนรวยสุดในเวียดนามก็คือ ฝ่ามเญิ้ตเวือง (Phạm Nhật Vượng)
คุณเวือง เป็นหนึ่งในคนเวียดนามที่เกิดมาในช่วงที่ประเทศเวียดนาม
กำลังอยู่ในยุคสงครามเวียดนาม
คุณเวือง เคยต้องหนีไปทำธุรกิจที่ต่างแดนก่อนกลับมาประสบความสำเร็จในประเทศบ้านเกิด
ไต่เต้าจากศูนย์จนกลายมาเป็นเศรษฐี Billionaire คนแรกของประเทศ
แล้วกว่าจะมาถึงจุดนี้ เขาผ่านอะไรมาบ้าง?
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
ฝ่ามเญิ้ตเวือง เป็นชาวเวียดนามที่ถือกำเนิดขึ้นในเมืองไฮฟอง ที่ตั้งอยู่ทางเวียดนามตอนเหนือ
ช่วงเวลานั้น เวียดนามกำลังอยู่ในภาวะสงครามที่ประเทศเวียดนามแบ่งออกเป็น 2 ขั้ว
ขั้วคอมมิวนิสต์ก็คือ เวียดนามเหนือ ซึ่งมีสหภาพโซเวียตและจีนสนับสนุน
ขั้วต่อต้านคอมมิวนิสต์ก็คือ เวียดนามใต้ ซึ่งมีสหรัฐอเมริกาสนับสนุน
เรื่องนี้ส่งผลให้คุณพ่อของคุณเวืองต้องเข้าร่วมกับกองทัพอากาศ
ตั้งแต่เด็ก คุณเวือง จึงต้องอยู่กับคุณแม่ที่ทำธุรกิจเปิดร้านน้ำชาเล็กๆ พอประทังชีวิต
อย่างไรก็ตาม ความชื่นชอบในวิชาคณิตศาสตร์ทำให้คุณเวืองจบการศึกษาที่ Hanoi University of Mining and Geology และสามารถสอบชิงทุนเพื่อศึกษาต่อที่สหภาพโซเวียตได้สำเร็จ
แต่โชคชะตาก็ดันมาเล่นตลกอีกครั้ง 
เพราะหลังคุณเวืองจบการศึกษา
สหภาพโซเวียตก็ได้ล่มสลายลง..
พอเรื่องเป็นแบบนี้ คุณเวืองจึงตัดสินใจไปเริ่มต้นชีวิตใหม่ที่ประเทศยูเครน
ที่นั่นเองกลับเป็นจุดเริ่มต้นเส้นทางมหาเศรษฐีรวยสุดในประเทศเวียดนามของคุณเวือง
แล้วเขาเริ่มต้นทำธุรกิจอะไร?
หลังจากการล่มสลายของสหภาพโซเวียต
ทำให้ประเทศยูเครนได้รับผลกระทบหนัก
คนยูเครนจึงลำบาก และมีฐานะยากจน
เรื่องนี้จึงทำให้คุณเวือง เริ่มต้นทำธุรกิจร้านอาหารเวียดนาม ต่อมาก็ได้ทำธุรกิจบะหมี่กึ่งสำเร็จรูปขายให้กับชาวยูเครน ซึ่งก็ถือเป็นสิ่งแปลกใหม่ในยุคนั้น เพราะแทบจะไม่มีใครรู้จัก
แต่ด้วยความที่บะหมี่กึ่งสำเร็จรูปเป็นสินค้าราคาถูก และมีรสชาติที่เป็นเอกลักษณ์
บะหมี่กึ่งสำเร็จรูปยี่ห้อ Mivina ของคุณเวือง จึงกลายมาเป็นสินค้ายอดนิยมอย่างรวดเร็ว
เรื่องนี้ส่งผลให้คุณเวืองในวัย 25 ปี สามารถก่อตั้งบริษัท Technocom ทำธุรกิจบะหมี่กึ่งสำเร็จรูปจนกลายมาเป็นผู้ผลิตบะหมี่กึ่งสำเร็จรูปที่ครองตลาดประเทศยูเครนได้สำเร็จ
ซึ่งภายหลังคุณเวืองก็ได้ตัดสินใจขายธุรกิจบะหมี่กึ่งสำเร็จรูปให้กับ Nestlé เป็นมูลค่ากว่า 5 พันล้านบาท และหลังจากนั้นเขาตัดสินใจกลับไปเริ่มสร้างธุรกิจที่บ้านเกิดอีกครั้ง
สำหรับธุรกิจที่ประเทศเวียดนาม คุณเวืองได้เริ่มต้นธุรกิจพัฒนาอสังหาริมทรัพย์ สร้างโรงแรม ห้างสรรพสินค้า ซึ่งสอดคล้องกับนโยบายฟื้นฟูเศรษฐกิจครั้งใหญ่ของประเทศเวียดนาม
เรามาดูเส้นทางของเขากัน
ปี 2001 ก่อตั้ง Vinpearl ทำธุรกิจโรงแรม
ปี 2002 ก่อตั้ง Vincom ทำธุรกิจห้างสรรพสินค้า
ปี 2010 ก่อตั้ง Vinhomes ทำธุรกิจพัฒนาอสังหาริมทรัพย์
ปี 2012 ก่อตั้ง Vinmec ทำธุรกิจโรงพยาบาล
ปี 2013 ก่อตั้ง Vinschool ทำธุรกิจโรงเรียน
ปี 2014 ก่อตั้ง VinMart ทำธุรกิจร้านค้าปลีก
ปี 2017 ก่อตั้ง VinFast ทำธุรกิจรถยนต์
ปี 2018 ก่อตั้ง VinTech ทำธุรกิจผลิตสมาร์ตโฟนและอุปกรณ์ IT
แล้วตอนนี้ Vingroup รายได้เท่าไหร่?
ปี 2017 รายได้ 122,109 ล้านบาท กำไร 7,728 ล้านบาท
ปี 2018 รายได้ 166,595 ล้านบาท กำไร 8,461 ล้านบาท
ปี 2019 รายได้ 178,781 ล้านบาท กำไร 10,528 ล้านบาท
Vingroup ตอนนี้มีมูลค่าบริษัท 5 แสนล้านบาท 
ส่งผลให้เจ้าของบริษัทอย่างคุณเวืองมีมูลค่าทรัพย์สินกว่า 2 แสนล้านบาท
ตั้งแต่วันแรกที่เริ่มทำธุรกิจที่ประเทศยูเครน
ผ่านมาเพียง 26 ปี
คุณเวืองได้กลายมาเป็น Billionaire คนแรกของเวียดนาม และเป็นคนที่รวยสุดในเวียดนาม เพราะเขาเป็นคนที่เห็นโอกาส และกล้าที่จะขยายธุรกิจไปยังอุตสาหกรรมใหม่ๆ ตลอดเวลา
ปิดท้ายด้วยมุมมองของคุณเวือง ต่อธุรกิจเทคโนโลยี
ปีที่ผ่านมา คุณเวือง ให้สัมภาษณ์ว่าหลังจากการก่อตั้งบริษัท VinFast ทำธุรกิจผลิตรถยนต์และ VinTech ทำธุรกิจผลิตสมาร์ตโฟนและอุปกรณ์ IT แล้ว
เขาประกาศว่าบ้านเกิดของเขา ประเทศเวียดนามจะต้องเป็นคู่แข่งที่มีศักยภาพในการแข่งขันด้านเทคโนโลยีกับบริษัทจากประเทศอื่นๆ ทั่วโลกอีกด้วย..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-